ΓΡΑΠΤΗ ΕΡΩΤΗΣΗ E-1913/98

υποβολή: Francis Decourrière (PPE) προς την Επιτροπή

(16 Ιουνίου 1998)

Θέμα: Πρακτικά θέματα σχετικά με το Ειδικό Σήμα τελών κυκλοφορίας οχημάτων

Βάσει της βελγικής νομοθεσίας, το Ειδικό Σήμα τελών κυκλοφορίας οχημάτων αποτελεί φορολογία, πράγμα που σημαίνει ότι μπορούν να το πωλούν μόνον τα ειδικώς εξουσιοδοτημένα απο το Υπουργείο Οικινομικών ταμεία εσόδων στους Βέλγους πολίτες και τους ξένους στην βελγική επικράτεια. Αντιθέτως, στην Γερμανία, το ειδικό αυτό σήμα αποτελεί δασμό που επιβαρύνει τον χρήστη. Πωλείται, άλλωστε, στην Γερμανία, υπο διάφορες μορφές: ημερήσιας, εβδομαδιαίας, μηνιαίας και ετήσιας διάρκειας.

Οι διαφορές ως προς τον τρόπο πώλησης του Ειδικού Σήματος τελών κυκλοφορίας οχημάτων δημιουργούν στην πράξη ανισότητες για τους χρήστες, δεδομένου ότι οι Βέλγοι είναι υποχρεωμένοι να το προμηθεύονται στα ειδικά ταμεία εσόδων ενώ οι Γερμανοί μπορούν να τα προμηθεύονται, ανά πάσα στιγμή, στην επικράτειά τους, στα πρατήρια καυσίμων. Με σκοπό την εναρμόνιση και την ίση μεταχείριση των χρηστών, η Επιτροπή δεν θα έπρεπε να μεριμνήσει για την εναρμόνιση του τρόπου διάθεσης του Ειδικού Σήματος τελών κυκλοφορίας οχημάτων;

Απάντηση του κ. Kinnock εξ ονόματος της Επιτροπής

(24 Ιουλίου 1998)

Σύμφωνα με την οδηγία 93/89/ΕΟΚ του Συμβουλίου της 25ης Οκτωβρίου 1993 σχετικά με την εφαρμογή, εκ μέρους των κρατών μελών, των φόρων επί ορισμένων οχημάτων τα οποία χρησιμοποιούνται για οδική μεταφορά εμπορευμάτων, καθώς και των διοδίων και τελών χρήσης που εισπράττονται για τη χρησιμοποίηση ορισμένων έργων υποδομής(1), στην επικράτεια του Βελγίου οι ξένοι μεταφορείς μπορούν να πληρώνουν τα τέλη χρήσης του οδικού δικτύου (δηλ. το Ειδικό Σήμα τελών κυκλοφορίας οχημάτων) σε ημερήσια, εβδομαδιαία, μηνιαία ή ετήσια βάση. Εντούτοις, η προαναφερόμενη οδηγία επιτρέπει στα κράτη μέλη να εφαρμόζουν μόνο ετήσια τέλη χρήσης για τα οχήματα στα οποία έχουν χορηγήσει άδεια κυκλοφορίας. Το Βέλγιο έχει επιλέξει αυτή ακριβώς τη μέθοδο. Τα βελγικά οχήματα υπόκεινται επίσης σε ετήσια τέλη κυκλοφορίας (taxe de circulation). Τα ποσά που απαιτούνται τόσο για το (ετήσιο) Ειδικό Σήμα όσο και για τα ετήσια τέλη κυκλοφορίας πρέπει να καταβάλλονται ταυτοχρόνως. Για το λόγο αυτό, τα ποσά για το Ειδικό Σήμα εισπράττονται από τις ίδιες δημόσιες αρχές που είναι αρμόδιες και για τα τέλη (ταμεία εσόδων από άμεσες εισφορές).

Άλλα κράτη μέλη, επίσης συμμορφούμενα προς την κοινοτική νομοθεσία, όπως η Γερμανία, το Λουξεμβούργο και οι Κάτω Χώρες, παρέχουν τόσο στους εντόπιους όσο και στους ξένους μεταφορείς τη δυνατότητα να πληρώνουν το Ειδικό Σήμα κάθε φορά που όντως χρησιμοποιούν το δίκτυο αυτοκινητοδρόμων και, κατά συνέπεια, να πληρώνουν το Ειδικό Σήμα σε ημερήσια, εβδομαδιαία, μηνιαία ή ετήσια βάση. Για το λόγο αυτό, στην επικράτεια της Γερμανίας (και στα άλλα δύο κράτη μέλη) χρειάζεται και έχει δημιουργηθεί μεγάλος αριθμός σημείων πώλησης.

Η Επιτροπή είναι μέχρι σήμερα ικανοποιημένη από το γεγονός ότι η μέθοδος πληρωμής του Ειδικού Σήματος στα διάφορα κράτη μέλη ανταποκρίνεται στις ανάγκες τόσο των εντόπιων όσο και των ξένων μεταφορέων και συνεπώς κρίνει ότι δεν είναι απαραίτητο να εναρμονισθούν οι πρακτικές πληρωμής στα έξι κράτη μέλη που εφαρμόζουν το σύστημα του Ειδικού Σήματος.

(1) ΕΕ L 279, 12.11.1993.